DA Den Europæiske Unions Tidende L 186/36

KOMMISSIONENS AFGØRELSE

af 4. juli 2008

om finansiering af oplagring af mund- og klovesygevirusantigener og formulering af vacciner fremstillet af sådanne antigener

(2008/581/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 14,

under henvisning til Rådets direktiv 2003/85/EF af 29. september 2003 om EF-foranstaltninger til bekæmpelse af mund- og klovesyge, om ophævelse af direktiv 85/511/EØF og beslutningerne 89/531/EØF og 91/665/EØF og om ændring af direktiv 92/46/EØF (2), særlig artikel 80, stk. 2, og

ud fra følgende betragtninger:

(1) I henhold til Rådets beslutning 91/666/EØF af 11. december 1991 om oprettelse af EF-beredskabslagre af mund- og klovesygevacciner (3) er der oprettet beholdninger af antigener til hurtig formulering af mund- og klovesygevacciner, som af sikkerhedsgrunde opbevares på separate, udpegede steder i fabrikantens bygninger.

(2) I henhold til direktiv 2003/85/EF skal Kommissionen sørge for, at der opbevares EF-beredskabslagre af koncentrerede, inaktiverede antigener til fremstilling af mund- og klovesygevacciner i EF-antigen- og vaccinebanken.

(3) Der skal i den forbindelse træffes beslutning om, hvor mange doser og hvor mange forskellige serotyper og stammer af mund- og klovesygevirusantigener der skal opbevares i EF-antigen- og vaccinebanken, under hensyntagen til de anslåede behov i henhold til beredskabsplanerne og den epidemiologiske situation, eventuelt efter høring af EF-referencelaboratoriet.

(4) Ved Kommissionens beslutning 93/590/EF af 5. november 1993 om Fællesskabets indkøb af mund- og klovesygeantigener som led i EF-foranstaltningen til beredskabslagre af mund- og klovesygevacciner (4) blev der truffet foranstaltninger til indkøb af mund- og klovesygeantigen A5 europæisk, A22 mellemøstlig og 01 europæisk.

(5) Ved Kommissionens beslutning 97/348/EF af 23. maj 1997 om Fællesskabets indkøb af mund- og klovesygeantigener og om formulering, fremstilling, aftapning og distribution af vacciner mod mund- og klovesyge (5) blev der truffet foranstaltninger til indkøb af mund- og klovesygeantigen A22 Iraq, C1 og ASIA 1.

(6) Ved Kommissionens beslutning 2000/77/EF af 17. december 1999 om EF’s indkøb af mund- og klovesygeantigener og om formulering, fremstilling, aftapning og distribution af vacciner mod mund- og klovesyge (6) blev der truffet foranstaltninger til indkøb af et nærmere angivet antal doser af mund- og klovesygeantigen A Iran 96, A Iran 99, A Malaysia 97, SAT 1, SAT 2 (østafrikanske og sydafrikanske stammer) og SAT 3.

(7) Ved Kommissionens beslutning 2000/569/EF af 8. september 2000 om EF’s indkøb af mund- og klovesygeantigener og om formulering, fremstilling, aftapning og distribution af vacciner mod mund- og klovesyge (7) blev der truffet foranstaltninger til indkøb af et nærmere angivet antal doser af mund- og klovesygeantigen A 22 Iraq, A Malaysia 97, O1 Manisa, ASIA 1, SAT 1, SAT 2 (østafrikanske og sydafrikanske stammer) og SAT 3.

(8) I 2003 blev der, i overensstemmelse med Kommissionens afgørelse K(2002) 4326 (8) om indkøb og oplagring af mund- og klovesygevirusantigener, tilvejebragt supplerende mængder epidemiologisk relevante antigener.

(9) Størrelsen af Fællesskabets finansielle tilskud til at oprette sådanne antigenberedskabslagre og de betingelser, der kan fastsættes herfor, bør ligeledes fastlægges, jf. artikel 14 i beslutning 90/424/EØF.

(10) Det er nødvendigt at afprøve styrken af alle antigener, der er over fem år gamle.

(11) Siden 2005 har der ikke eksisteret nogen langvarig, juridisk bindende aftale mellem kontrahenten og Kommissionen om oplagring, formulering, distribution, aftapning, mærkning og transport af mund- og klovesygeantigener indkøbt i perioden 1993-2005.

(12) Udgifterne til oplagring af mund- og klovesygeantigener i 2005, 2006 og 2007 er dækket af en finansiel forpligtelse i overensstemmelse med finansforordningen.

(13) Der er i perioden 2005-2007 ikke afholdt andre udgifter til disse mund- og klovesygeantigener end udgifterne til oplagring.

(14) Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed —

TRUFFET FØLGENDE AFGØRELSE:

Artikel 1

Kommissionen tager de nødvendige foranstaltninger til at sikre, at alle de i bilaget opførte mund- og klovesygeantigener oplagres i mindst fem år fra den 1. januar 2008.

Kommissionen sørger ligeledes for testning af disse antigeners styrke samt for formulering, distribution, aftapning, mærkning og transport af antigenerne.

Artikel 2

De samlede udgifter til de i artikel 1 omhandlede foranstaltninger må ikke overstige 4 000 000 EUR.

Artikel 3

Generaldirektøren for Generaldirektoratet for Sundhed og Forbrugere bemyndiges til på Kommissionens vegne at underskrive de i artikel 1 hjemlede kontrakter.

Artikel 4

Der iværksættes en udbudsprocedure i første halvdel af 2008. En aftale om tjenesteydelser i henhold til finansforordningen, dvs. Rådets forordning (EF, Euratom) nr. 1605/2002 af 25. juni 2002 om De Europæiske Fællesskabers almindelige budget (9), og gennemførelsesbestemmelserne hertil som fastlagt i Kommissionens forordning (EF, Euratom) nr. 2342/2002 (10) indgås inden den 30. september 2008.

Udfærdiget i Bruxelles, den 4. juli 2008. På Kommissionens vegne Androulla VASSILIOU Medlem af Kommissionen

(1) EFT L 224 af 18.8.1990, s. 19. Senest ændret ved forordning (EF) nr. 1791/2006 (EUT L 363 af 20.12.2006, s. 1).

(2) EUT L 306 af 22.11.2003, s. 1. Senest ændret ved direktiv 2006/104/EF (EUT L 363 af 20.12.2006, s. 352).

(3) EFT L 368 af 31.12.1991, s. 21. Senest ændret ved forordning (EF) nr. 807/2003 (EUT L 122 af 16.5.2003, s. 36).

(4) EFT L 280 af 13.11.1993, s. 33. Senest ændret ved beslutning 2000/112/EF (EFT L 33 af 8.2.2000, s. 21).

(5) EFT L 148 af 6.6.1997, s. 27. Ændret ved beslutning 2000/112/EF.

(6) EFT L 30 af 4.2.2000, s. 35.

(7) EFT L 238 af 22.9.2000, s. 61.

(8) Beslutning ikke offentliggjort.

(9) EFT L 248 af 16.9.2002, s. 1.

(10) EFT L 357 af 31.12.2002, s. 1.